Bare et nesten kriminelt tregt politi hindret en 46-årig kvinne fra en lang, ubetinget fengselsstraff for å ha mishandlet sin mann.

Kvinnen slapp med å sitte bare én måned i fengsel.

Syv måneder av straffen for i en årrekke å ha vært voldelig mot mannen ble nemlig satt som betinget fengsel.

LES OGSÅ: Vil ha høyere erstatning til kvinne utsatt for familievold

Saks og kniv

Ved tre av voldstilfellene brukte den nå 46-årige kvinnen saks og kniv som våpen mot mannen.

LEDET RETTEN: Tingrettsdommer Nils Ole Bay.

Det resulterte i behov for å lappe han sammen med sting og lim hos lege eller på legevakten.

– I straffskjerpende retning skal det legges vekt på at mishandlingen har funnet sted over en periode på nær seks år, og at det ved tre tilfeller er brukt kniv eller saks, skriver tingretten.

Formildende er det at kvinnen har levert en delvis tilståelse, og altså at det har gått to år før saken kom opp for retten. Dette selv om etterforskningen ikke har vært omfattende.

– Retten er enig med aktor i at ved normal progresjon burde etterforskningen vært avsluttet senest i mars 2014.

LES OGSÅ: – Han vil endre seg når barnet er født

– I grenseland

I stedet ble den sendt statsadvokaten over et år senere, og tiltale ble tatt ut i mai 2015.

– Dette er i grenseland for en krenkelse av de europeiske menneskerettene, artikkel 6, og skal uansett tillegges vekt ved straffeutmålingen, skriver tingrettsdommer Nils Ole Bay.

Retten vurderte også om det at partene har en ganske ung sønn er et argument for betinget fengsel, men det mente ikke retten.

– Barnet har også en nær relasjon og god tilknytning til faren, han har også voksne søsken som han kjenner godt, skriver Bay.

LES OGSÅ: Garderobetyven de fakket hevdet han var på do - Nå er han dømt

Ikke et skrekkregime

I en del saker om grov familiemishandling lever en av partene i dyp redsel. Dette mener retten ikke er tilfelle i denne saken.

– Vår sak gjelder to samboere som ikke har vært i stand til å kommunisere på hensiktsmessig måte om konflikter i parforholdet.

– Selv om tiltaltes handlemåte er uakseptabel og alvorlig og innebærer gjentatte krenkelser av fornærmede, er det intet som tyder på at han eller barna har levd i frykt, eller at han eller andre i familien har fått senskader av volden han har vært utsatt for, vurderer retten.

Et av tiltalepunktene handlet om et dårlig forhold mellom kvinnen og mannens datter. Der var bevistemaet noen særdeles krenkende tekstmeldinger.

Kvinnen erkjente å ha skrevet og sendt disse meldingene.